b'\n_START_ARTICLE_\nAleksander Bjel\xc4\x8devi\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nBjel\xc4\x8devi\xc4\x8d je na Filozofski fakulteti v Ljubljani leta 1989 diplomiral iz sloven\xc5\xa1\xc4\x8dine in filozofije. Tam je leta 1993 magistriral (Stritarjev esej), leta 1998 pa doktoriral s tezo Kettejev, Murnov in \xc5\xbdupan\xc4\x8di\xc4\x8dev verz. Od leta 1999 je na Oddelku za slovanske jezike in knji\xc5\xbeevnosti docent za slovensko knji\xc5\xbeevnost. Od leta 2004 do 2006 je bil predstojnik Oddelka za slovenistiko na ljubljanski filozofski fakulteti. Bil je slovenski koordinator mednarodnega projekta European Literature Heritage in Context II, predsednik organizacijskega odbora konference o Janezu Trdini Zastavil sem svoje \xc5\xbeivljenje, predsednik simpozija o Primo\xc5\xbeu Trubarju Obdobja 27 in stalni \xc4\x8dlan Mednarodne komisije za primerjalno slovansko metriko v Var\xc5\xa1avi._NEWLINE_Ukvarja se z zgodovino slovenskega verza in njegovim evropskim kontekstom od cerkvene pesmi srednjega veka do sodobnega svobodnega verza, s starej\xc5\xa1o slovensko knji\xc5\xbeevnostjo ter filozofijo knji\xc5\xbeevnosti (problemi interpretecije, fikcije, etike, kategorizacije). Na Oddelku za slovenistiko ljubljanske Filozofske fakultete predava starej\xc5\xa1o in novej\xc5\xa1o slovensko knji\xc5\xbeevnost.'